Apaman a eta-nang ma,
sema iren aafo na papari,
iyangkaama,
mamaistoro na dinteg,
tan emiin ira ma gwariy karebengan ton mengowis,
iyan-aaspol ira et tiyabtabal chiy pesing ched Jesus.
Et bidod cha wa et inkowan ched Pilate say iawat cha.
Inbagaan men Pilate i “Si-kam i ari na Hodjos?”
Insongbat Jesus i “Ahow,
agpayso ta kigwan mo.”
Inbasolan iren ma aafo na paparis Jesus na chakel.
Et inbaga mowan Pilate i “Inki-ngelan moy chakel a engicharoman ched si-kam.
Nagwara pay laeng i isongbat mo?”
Nem nat simongbat mowan si Jesus,
et iyasdaaw si Pilate.
Kiyowis Ches Jesus A Kigwan Cha I Mesepol A Metiy
No timpo na Piyasta na Inda-bas na Anghil cha Hodjos,
say ogadin Pilate,
naengibolos na sa-kin balod a pispisen na too.
Nontan a timpo,
gwariy chakel a balod a emono nonta ekika-chom ira na daban na sosolcharon Romano cha Jerusalem,
et sema sa-kid si-kara,
dahin iyanngaran na Barabbas.
Et esa-sa-nop i chakel a too et inbagaan ches Pilate i mengibolos na balod tep si-kathoy ogadi tho.
Inbagen Pilate i “Piyan jon ibolos koy ari na Hodjos?”
Kigwan to man tep iyamtaan to i apal i kagol a engiawathan iren ma aafo na paparin Jesus.
Nem sema iren aafo na papari,
igwis chiy tothoon ibagaan ches Pilate i ibolos tos Barabbas,
nat si Jesus.
Et kigwan mowan Pilate i “No setan i piyan jo,
ngoy pesing kod ja toon nakigwan jo i Ari na Hodjos?”
Kimeljaw mowan iren kigwan cha i “Idansam cha koros!”
Et kigwan Pilate i “Niyana,
ngoy imag ton ngaaw?”
Nem ema-men kimeljaw ira i “Idansam cha koros!”
Isonga,
inbolos men Pilate si Barabbas tep piyan ton pepneken i too.
Si Jesus ngo,
inpabaras Pilate et in-awat to say idansa red koros.
Iyang-angja Na Sosolcharos Jesus
Et insekep na sosolcharos Jesus cha baliy na gobirnador a nakigwan cha i praetorium,
et tiya-gway chen emiin i echom cha.
Biyaroan ches Jesus na depang a inges toy nainbaro na ari.
Engamag pay ira na bengel a aamag na gwahal a iyas-asbithan,
et inbengel chen singen korona.
Et iyang-angja ra i “Si-kam a Ari na Hodjos,
sapay koma onbaya-bayag i biyag mo!”
Piyegpeg-as chiy toktok to na bila-jo tan chiyop-chopdaan cha.
Iyantalimohod ira et inbili-biling chen manchejaw cha si-katho.
Idi kincheng chen iyang-angja,
ingkal cha ma depang a baro,
et biyaroan cha na sigod a baro tho.
Et inbetik cha walen idansa red koros.
Indansa Res Jesus Cha Koros
Idi mankokowan ira,
gwariy toon manda-da-bas a si Simon a i-Cyrene a awen Alexander tan si Rufus.
Mankokowan cha siyodad a edafo did payo-payow,
nem inpilit iren ma sosolcharon sakbathen toy koros Jesus.
Et inkowan ma na sosolcharos Jesus chiwa dogad a engaranan na Golgatha a say banag to,
dogad na pohel na toktok na too.
Idi mimothok ired man,
in-i-kanan ches Jesus na inom a edaohan na myrrh,
nem nat ininom Jesus.
Et indansa ra wed koros.
Idi iyakcheng ma,
bininga-bingay chiy baron Jesus,
et iyanbobonot ira say amtaen chiy a-daen cha.
Alas nowibi na omsiyang iy indansa red koros.
Tan sema iyaycharoman to,
iyaypakpak chiwa koros a kigwan to i “Ari na Hodjos.”
Gwara ngoy chegwen tolisan a iyaydansed koros cha.
Sema sa-ki,
gwared gwanan Jesus,
tan sema sa-ki ngo,
gwared gwili tho.
Sema iren kedina-bas,
ingwaleggweg chiy toktok cha,
et kiyelsithan ches Jesus a kigwan cha i “Kigwan mo i omasen moy timplo,
et a-magen mo mowan na tedon akow.
No agpayso tan,
tolongim i angel mo et epas ka did ta koros!”
Sema ngo iren aafo na papari tan mamaistoro na dinteg,
iyang-angja ra ngon iyankinowan ira i “Tiyolongan toy echom,
nem eg to mebedin a tolongan i angel to.
Si-katho konoy Criston Ari na Israel.
No agpayso tan,
on-epas koma did ma koros say metaen tayo et memati kiyed si-katho.”
Et sema iren echom a iyaydansed koros,
ekiang-angja ngo ira.
Etiy Si Jesus
Idi alas dosi wa,
bimolinget i intiron dogad ingkathod alas tris.
Et idi alas tris ma,
kimeljaw si Jesus a chili i “Eloi,
Eloi,
lama sabachthani?”
a say banag to,
“Chiyos ko,
Chiyos ko,
niyana in-olay moak?”
Et sema iren echom a kainakgwat chiwan,
idi inki-ngelan cha man,
kigwan cha i “Iki-ngeli yo!
Towan ta-gwayes Elijah.”
Sema sa-kid si-kara,
bintik ton engala na singen bolak.
Insiwsiw tod enpait a inom et intebek tod bila-jo.
Et inka-gwat to wed Jesus say sepsepen to.
Idi niyan-amagen ma too man,
kigwan to i “Kanin,
memeta no onkowan alis Elijah a mengpas chiwa koros.”
Et kimeljaw mes Jesus et etiy.
Nontan ngon timpo,
sema kortined timplo,
iyanchegwen ebi-nik a iyanchogid kayang ingkathod sa-kod.
Et sema kapitan na sosolcharon man-ak-akgwat chiwan a singo thos Jesus,
idi mita tho wa i inpasing Jesus a etiy,
kigwan to i “Seja too,
agpayson Anak Afo Chiyos!”
Gwara pay iriy bibiin kebinantay chiwa ki-ki-nan.
Gwared si-kara ires Mary Magdalene,
si Mary a inen Joses tan si James a iyanngaran na Orichiyan,
tan si Salome.
Si-kariy bibiin ekiolo-olop cha Jesus tan chiya-cha-chaan cha na mesepol to nonta gwared Galilee.
Gwara pay iriy chakel a echom a bibiin ekikowan cha Jesus cha Jerusalem.
Inbeka Res Jesus
Sema akow na ingkathiy Jesus,
Biyarnis a akow na pengisagana para cha gwa-gwa thon Sabbath.
Nonta ara-chem na Biyarnis,
si Joseph a i-Arimathea a marejaw a afo na Hodjos a manseseked na imothok ali na pantorayan Afo Chiyos,
timoled a kimowan cha kad-an Pilate a inbaga tho no mebedin a a-daen toy angel Jesus.
Idi inki-ngelan Pilate i etiy mes Jesus,
iyasdaaw,
isonga inpata-gway toy kapitan na sosolcharo,
et inbagaan to no etiy males Jesus.
Idi kigwan na kapitan i podnon etiy,
intolok Pilate a a-daen Joseph i angel Jesus.
Et enongkal mes Joseph na dofot a in-epas to diy angel Jesus chiwa koros,
et dinibothan ton ma dofot.
Idi iyakcheng ma,
in-ejan toy angel Jesus cha dohang a ekotkothan a batho,
et engipolig ma na banay a bathon insa-din tod ma sakepan to.
Gwara ngod man ires Mary Magdalene tan si Mary a inen Joses a manbanbantay ira,
et mita riy kad-an na iyaybekaan Jesus.
Idi epalabas miy Sabbath,
si Mary Magdalene,
Salome,
tan si Mary a inen James,
enongkal ira na danen manbangdo say iepjos ched angel Jesus.
Idi emangketa-nang na Domingko,
kimowan ired ma kad-an na iyaybekaan Jesus.
Idi mankokowan ira,
iyankinowan ira i “Siyay memodig den ma bathon iyaysa-din chiwa sakepan na dohang?”
Nem idi mimothok ira,
timangkak ira,
et mita ren sema bathon banay a pasiya,
iyaypolig da.
Idi simekep ma ired ma dohang,
gwariy mita ren balodahin iyanbaro na polaw a mantoktokkong cha gwanan na sakepan,
et timahot ira.
Et kigwan niwa balodahi i “Enog i tahot.
Amtak i jowan anafes Jesus a i-Nazareth a iyaydansed koros.
Nem nagwared jay,
iyanpawil.
Si-neng jo!
Chiyay i engioligan cha.
Tahejo wed disipolos to et kowan jod si-karen Peter i edagwas des Jesus a kimowan iy say si-kayod Galilee.
Metaen jod man a inges toy kigwan tod si-kayo nontan.”